မယ်ကင်း

သီလရှင်မယ်ကင်း (သို့မဟုတ်) ဆရာကင်း (မြန်မာ ၁၁၇၆–၁၂၄၄) သည် ကုန်းဘောင်ခေတ်တွင် အလွန်ထင်ရှားကျော်ကြားခဲ့သော သာသနာ့နွယ်ဝင် သီလရှင်ဆရာကြီးတစ်ဦးဖြစ်ပြီး ယနေ့ခေတ် သီလရှင်လောက၏ မိခင်ကြီးသဖွယ် အလေးအမြတ်ထားခြင်း ခံရသူဖြစ်သည်။ သူမသည် ပရိယတ္တိစာပေနှင့် ပဋိပတ္တိလုပ်ငန်းနှစ်ရပ်လုံးတွင် စွယ်စုံရသည့်အပြင် မင်းတုန်းမင်းတရားကြီးနှင့် မိဖုရားများ၏ ကိုးကွယ်ယုံကြည်မှုကို ခံခဲ့ရသူလည်း ဖြစ်သည်။

ငယ်ဘဝနှင့် မိသားစုနောက်ခံ
မယ်ကင်းကို မြန်မာသက္ကရာဇ် ၁၁၇၆ ခုနှစ်တွင် မဏိပူရ (ကသည်းပြည်) ၌ ဖွားမြင်ခဲ့ပြီး ဇာတိအားဖြင့် ကသည်းမင်းမျိုးမင်းနွယ် ဖြစ်သည်။ သူမ၏ ငယ်မည်မှာ မယ်ခေမာ ဖြစ်သည်။ မြန်မာသက္ကရာဇ် ၁၁၈၁ (သို့မဟုတ် ၁၁၈၂) ခုနှစ် ဘကြီးတော်မင်းလက်ထက်တွင် မဏိပူရကို တိုက်ခိုက်အောင်မြင်ပြီးနောက် ကသည်းလူမျိုးများကို နေပြည်တော်သို့ ခေါ်ဆောင်လာရာတွင် ၅ နှစ် (သို့မဟုတ် ၆ နှစ်) သမီးအရွယ် မယ်ကင်းသည်လည်း ပါဝင်လာခဲ့သည်။ သူမသည် ရွှေကျင်သာသနာဝင်တွင် ထင်ရှားသော ရှမ်းကလေးကျွန်း ဆရာတော် (အရှင်နန္ဒ) ၏ မောင်နှမအရင်း ဖြစ်သည်။

သာသနာ့ဘောင်သို့ ဝင်ရောက်ခြင်းနှင့် ပညာသင်ကြားခြင်း
မြန်မာပြည်သို့ ရောက်ရှိလာပြီးနောက် အင်းဝမြို့တွင် သီလရှင်ပြုခဲ့သည် ။ သူမသည် ငယ်ဆရာ သီလရှင်တစ်ဦးထံတွင် ကစ္စည်းသဒ္ဒါကြီး၊ သင်္ဂဟနှင့် ဋီကာကျော်များကို သင်ကြားခဲ့ပြီးနောက် စစ်ကိုင်းတောင်ရိုးရှိ ဆရာကြီးတစ်ဦးထံတွင် ပါဠိတော်နှင့် အဋ္ဌကထာများကို ဆက်လက်သင်ယူခဲ့သည် ။ ထို့ပြင် ထင်ရှားသော ထွဋ်ခေါင်ဆရာတော်ကြီး ထံ၌လည်း စာဝါများ တက်ရောက်သင်ကြားခဲ့သည် ။ ဆရာကင်းသည် စာပေပို့ချခြင်း၌သာမက တရားဘာဝနာ ပွားများခြင်း၌လည်း အထူးဝါသနာထုံပြီး စစ်ကိုင်းတောင်ရိုးရှိ လျှိုမြောင်ချောက်ကြားနှင့် သစ်ပင်များအောက်တွင် နေထိုင်ကာ ဝိပဿနာတရားကို ကြိုးပမ်းအားထုတ်လေ့ရှိသည်။

မန္တလေးနန်းတွင်းသို့ ပင့်ဆောင်ခြင်း
မင်းတုန်းမင်းနှင့် ကနောင်မင်းသားတို့သည် မင်းသားဘဝဖြင့် စစ်ကိုင်းတောင်ရိုးသို့ ရောက်ရှိစဉ်ကတည်းက တရားအားထုတ်နေသော ဆရာကင်းနှင့် သူမ၏ခေတ်ပြိုင် ဆရာမယ်နတ်ပေး တို့ကို တွေ့ရှိကာ ကြည်ညိုခဲ့ကြသည် ။ ထို့ကြောင့် မန္တလေးရတနာပုံ မြို့တည်နန်းတည်ပြီးနောက် ၁၂၂၁ ခုနှစ်တွင် ဆရာကင်းတို့ကို နန်းတွင်းသို့ ပင့်ဆောင်ကိုးကွယ်ခဲ့သည်။ ဆရာကင်းသည် နန်းတွင်းသို့ လိုက်ပါရန်အတွက် အောက်ပါ ကတိသုံးချက် ကို တောင်းခံခဲ့သည်  -
၁။ ပြာသာဒ်ဆောင် (ဘုံဆင့်ပါသောကျောင်း) ကို လက်မခံလိုခြင်း ။
၂။ မည်သည့်ဘွဲ့တံဆိပ်ကိုမျှ လက်မခံလိုခြင်း ။
၃။ ဆွမ်းဝတ်ဆွမ်းအိုး (ရိက္ခာ) သီးသန့်လှူဒါန်းမှုကို လက်မခံလိုခြင်း ။

မင်းတရားကြီးက ထိုကတိများကို ခံယူသဖြင့် မန္တလေးနန်းတွင်း မြောက်ဥယျာဉ် တောရကျောင်း၌ နေထိုင်ကာ မိဖုရားများ၊ သမီးတော်များနှင့် နန်းတွင်းသူတို့အား စာပေသင်ကြားပေးခြင်းနှင့် တရားဓမ္မ ဟောပြောခြင်းများကို ဆောင်ရွက်ခဲ့သည်။

ထင်ရှားသော တပည့်များနှင့် လက်ရာများ
ဆရာကင်းတွင် အရည်အချင်းထက်မြက်သော တပည့်သီလရှင် အများအပြားရှိရာ ဆရာထပ် (ဒေါ်သာရီ)၊ ဒေါ်ဝဏ္ဏ၊ ဒေါ်ဓမ္မ၊ ဒေါ်ဝိမလနှင့် ဆရာဂုဏ်တို့မှာ ထင်ရှားသည်။ တပည့်ဖြစ်သူ ဆရာထပ် သည် "သင်္ဂြိုဟ်ကိုးပိုင်း အကျဉ်းသရုပ်ကျမ်း" ကို ရေးသားခဲ့ပြီး သီလရှင်လောကတွင် အဘိဓမ္မာသင်ကြားမှု၌ အလွန်ကျော်ကြားခဲ့သည် ။ ဆရာကင်း၏ ဆုံးမသွန်သင်မှုကြောင့် နန်းတွင်းသူအများအပြား ယဉ်ကျေးလိမ္မာလာကြသဖြင့် မင်းတုန်းမင်းကြီးက "နန်းတွင်းက ဘူးတောင်းများကို ရေပြည့်အိုးဖြစ်အောင် အပ်ပါ၏" ဟုပင် တင်စားမိန့်ကြားခဲ့ဖူးသည် ။

ဘဝနိဂုံး
သက်ရွယ်ကြီးရင့်လာသောအခါ ဆရာကင်းသည် စစ်ကိုင်းတောင်ရိုးသို့ ပြန်လည်နေထိုင်ကာ ပဋိပတ်လုပ်ငန်းကိုသာ အလေးပေးဆောင်ရွက်ခဲ့သည်။ မြန်မာသက္ကရာဇ် ၁၂၄၄ ခုနှစ်၊ ပြာသိုလဆန်း ၅ ရက် (ဗုဒ္ဓဟူးနေ့) ညတွင် အသက် ၆၈ နှစ်အရွယ်၌ စစ်ကိုင်းဂူတစ်လုံးချောင်တွင် ဝိပဿနာတရား အားထုတ်ရင်း ကွယ်လွန်ခဲ့သည် ။ သီပေါမင်းတရားကြီးက ဆရာကင်းအတွက် အထိမ်းအမှတ်အဖြစ် အုတ်ပြာသာဒ်ဂူဗိမာန် တစ်ဆောင်ကို စစ်ကိုင်းတောင်ရိုး ဂူတစ်လုံးချောင်၌ တည်ထားပေးခဲ့ရာ ယနေ့တိုင် ဖူးတွေ့နိုင်ပါသည်။ ဘိက္ခုနီသာသနာနှင့် သီလရှင်သမိုင်း - ရဝေထွန်း

ဆရာကင်းသည် လောကီအာရုံများကို စွန့်ခွာကာ တရားဓမ္မ၌ မွေ့လျော်သူဖြစ်သဖြင့် ရွှံ့နွံထဲမှ စင်ကြယ်စွာ ပွင့်ထွက်လာသော ကြာပန်းတစ်ပွင့်ကဲ့သို့ သီလရှင်လောကကို အလှဆင်ခဲ့သူ ဖြစ်ပေသည်။ 

ကိုးကား

Category:မြန်မာနိုင်ငံရှိ ဗုဒ္ဓဘာသာ